BDMS มั่นใจผลงานครึ่งปีหลังฟื้น รับ”โควิด”คลี่คลาย-ผนึก “วิริยะประกันภัย” ดันผู้ป่วยเพิ่ม
BDMS มั่นใจผลงานครึ่งปีหลังฟื้น รับ"โควิด"คลี่คลาย-ผนึก "วิริยะประกันภัย" ดันผู้ป่วยเพิ่ม
16 ก.ค. 2563

นางนฤมล น้อยอ่ำ รักษาการกรรมการผู้อำนวยการใหญ่ บริษัท กรุงเทพดุสิตเวชการ จำกัด (มหาชน) หรือ BDMS เปิดเผยว่า หลังการคลี่คลายของไวรัสโควิด-19 ปัจจุบันจำนวนผู้ใช้บริการโรงพยาบาลเริ่มกลับมาเพิ่มมากขึ้น ผนวกกับมีการให้บริการสถานกักตัวทางเลือก (Alternative State Quarantine) ทำให้ภาพรวมการดำเนินงานไตรมาส 3/63 ยังเติบโตได้ดี และมองว่าในช่วงไตรมาส 2/63 เป็นช่วงต่ำสุดของ BDMS แล้ว ดังนั้นจึงยังมั่นใจว่าในช่วงที่เหลือของปีนี้จะยังมีผลงานที่ดี
โดยล่าสุด บริษัทได้ร่วมมือกับ บริษัท วิริยะประกันภัย จำกัด ในโครงการประกันสุขภาพ และประกันอุบัติเหตุส่วนบุคคล ภายใต้โครงการ “คุ้มครอง คุ้มค่า ราคาเพื่อคนไทย” Viriyah Healthcare by BDMS ซึ่งมีจุดเด่นในเรื่องราคาเบี้ยเริ่มต้นแค่วันละ 17 บาท แต่ได้รับความคุ้มครองแบบเต็มแมกซ์ เบื้องต้นประเมินว่า หากทาง บมจ.วิริยะประกันภัย สามารถขายกรมธรรม์ได้ 200,000 ฉบับ จะมีผู้ป่วยเข้าใช้บริการในเครือ BDMS ประมาณ 20,000 รายต่อปี ทั้งนี้บริษัทมีเป้าหมายใน 3 ปี จะเพิ่มสัดส่วนลูกค้าประกันภัยให้ขยับขึ้นเป็น 40% จากปัจจุบันที่อยู่ราว 31%